Refleksjonsoppgave 

Etter jeg har hatt observasjonspraksis i 4 dager har jeg fått mange nye tanker omkring det å være hjelpetrengende. I blant annet media blir det å bo på sykehjem enkelte ganger fremstilt som noe negativt. De syke og hjelpetrengende får ikke den omsorgen og det stellet de har behov for, blir det påstått. Hygienen er dårlig, og pasientene blir ikke aktivisert.

Siden jeg ikke hadde noen erfaring fra å jobbe på sykehjem, visste jeg ikke helt hva jeg skulle forvente å oppleve disse dagene. Jeg ble positivt overrasket!

Allerede fra første dagen så jeg flere sykepleiere, omsorgsarbeidere og hjelpepleiere som gjorde sitt beste for at pasientene skulle ha det så bra som overhode mulig. 
Avdelingen jeg var på hadde 9 pasienter, å på hver vakt var det 3 stk på jobb. 

Sykepleieren som skulle være min veileder disse dagene var en helt fantastisk sykepleier som hjalp pasientene, og viste omsorg på en måte som var rørende å se på. Han kommer nok til å bli en slags ”rollemodell” for meg, med tanke på hvordan han forholdt seg til de eldre.

Det var heller ikke vanskelig å se at pasientene satte pris på behandlingen de fikk. Den ene pasienten på avdelingen fortalte selv at han satt veldig stor pris på at de tok så godt vare på han. Han hadde det godt!

Det var en ting som ble sagt i løpet av disse dagene som jeg har lyst til å kommentere. 

Jeg skulle være med på morgenstellet, og pasienten, en mann i 80 årene skulle dusjes. Da han satt på toalettet og vasket seg sa sykepleieren: ”ja, ja, det er en stund siden du har dusjet nå”.

Mannen svarte med at det var bare to uker siden, så det var ikke så lenge siden. Det holdt med en dusj annen hver uke. Han var fornøyd med det. 
Dette er jo noe som er blitt tatt opp i media mange ganger. Det er jo selvfølgelig noen som har behov for å dusje oftere enn dette. Men på sykehjemmet hvor jeg var, fikk jeg inntrykk av at de fleste var fornøyd med det. De er en annen generasjon enn det vi er. For 50-60 år siden var det ikke vanlig å dusje hver dag, slik som mange gjør nå. 
På det sykehjemmet jeg var, ble det arrangert forskjellige aktiviteter. Både på de forskjellige avdelingene og felles i kantinen. Ett eksempel er bingo. Dette syntes mange av pasientene var kjekt, å de var med på det jevnlig. 
Jeg tror det er veldig viktig å få så mange som mulig med på dette. Det er lett å bli deprimert når man kommer på sykehjem. Noen føler seg nok litt alene, og har godt av å finne på ting med andre i felleskap. Ved sånne arrangementer har de også mulighet til å bli kjent med de andre pasientene på en annen måte. 

Ernæring er ofte et problem når det gjelder eldre. Mange har ikke matlyst, og drikker i tillegg altfor lite. Noe jeg syntes var veldig fint var at personalet på den avdelingen jeg var på var veldig opptatt av at maten skulle se fin og appetittelig ut. Når de smurte mat til de pasientene som ikke kunne gjøre dette selv, pyntet de skivene med agurk, tomat, og gjerne litt majones. Dette resulterte i at pasientene fikk i seg maten.

De tilbydde også pasientene noe å drikke mellom måltidene. Frukt ble også servert. 
Hvis jeg skal trekke frem noe jeg synes var negativt, må det bli det at pasientene sitter mye foran tv-en.  Jeg tror de hadde hatt godt av og blitt stimulert på andre måter. Utenfor sykehjemmet hadde de en flott og stor hage som burde brukes mer. Det å få frisk luft synes jeg er veldig viktig. Hvis en pleier kunne tatt med seg to pasienter ut i hagen, tror jeg de hadde satt stor pris på det. Her kommer nok bemannings problemer inn i bildet. Problemer med å få tid til det. Men hvis de hadde planlagt det på forhånd, tror jeg ikke det ville blitt noe problem å få det til.

Det er også mulig å foreslå for de besøkende at de tar dem med seg ut i hagen. 

Alt i alt ble jeg positivt overrasket over hvordan det er å jobbe på sykehjem, og hvor fornøyde de som bodde der var. Jeg fikk inntrykk av at de hadde det godt.   

